Vacaciones

**Vacaciones** foi un grupo musical español de indie pop orixinario de Murcia, fundado en abril de 1998 e activo ata 2006. O seu estilo caracterizouse por unha estética influída polo indie pop británico, o twee pop e o pop dos anos 60.

## Historia 
### Formación e primeiros anos (1998–1999) 
Vacaciones formouse en abril de 1998 en Murcia, cando Ruth, Ángel, Rafa Skam (tamén integrante de The Yellow Melodies) e José Alberto comezaron a compoñer cancións influenciadas por bandas como Heavenly, Los Fresones Rebeldes e Marine Research. A súa primeira canción orixinal, “Vacaciones en el mar”, deu nome ao grupo. 

En xullo dese mesmo ano debutaron en directo interpretando unha soa canción, “Poppy Girl”, durante un concerto. Pouco despois incorporouse Encarna como segunda voz, e máis adiante Ana González, quen achegou teclados e coros, consolidando unha formación que se mantería durante os primeiros anos do grupo. 

En xaneiro de 1999 publicaron o seu primeiro EP, Dani, baixo o selo Elefant Records. O sinxelo incluía catro cancións, entre elas “Poppy Girl”, e tivo unha boa acollida tanto en España como en países como Xapón e Reino Unido.​ 

### Consolidación e primeiro álbum (2000–2003) 
No ano 2000, Vacaciones publicou dous novos traballos: o vinilo Espero una respuesta e o CD-single Un año de... Vacaciones, ambos con portada compartida e unha canción en común. Estes lanzamentos incluíron versións de France Gall e Los 3 Suramericanos, ademais de novas composicións propias. Durante este período, Ángel abandonou o grupo e foi substituído por Carlos77 ao baixo.

​ En febreiro de 2002 lanzaron o seu primeiro álbum de longa duración, Sonreír, gravado nos estudos Refugio Antiaéreo de Granada e producido por Carlos Hernández. O disco contiña 14 temas (15 na edición en vinilo) e foi ben recibido pola crítica especializada. 

A banda realizou unha extensa xira de presentación por España, participando en festivais como Contempopránea, Primavera Sound, FIB e Lemon Pop. En 2003 publicaron o CD-single No me digas que me quieres, que incluía, entre elas, unha versión de “Amoureux solitaires” de Lio. O videoclip do tema principal foi dirixido por Lles Nouveaux Auteurs e contou coa participación de Amelia Fletcher (Heavenly, Marine Research).​ 

### Segundo álbum e disolución (2004–2006) 
Tras a saída de Ana González a finais de 2003, foi substituída en 2004 por María del Mar (tamén de The Yellow Melodies). Ese mesmo ano, o grupo actuou no festival sueco Emmaboda, experiencia que inspirou o título do seu segundo álbum. En setembro de 2005, xa desvinculados de Elefant Records, publicaron Emmaboda baixo o selo Discos Imprescindibles, fundado por Rafa Skam. O disco, autoproducido no estudo caseiro do grupo, presentou un son máis pausado e melódico, con menor protagonismo das guitarras. 

En 2006, Vacaciones cesou a súa actividade regular como banda. Algúns dos seus membros continuaron vinculados á música: Ruth e Rafa Skam formaron o dúo de DJs Vacaciones Diyeis e gravaron un tema como Minibar; Rafa e José Alberto retomaron The Yellow Melodies; Carlos77 uniuse a Higinio; e Ángel emprendeu unha carreira en solitario.​ 

En 2008, o grupo reuniuse brevemente para ofrecer un concerto no festival Lemon Pop de Murcia, considerado a súa despedida definitiva.

## Estilo musical 
Vacaciones enmarcouse dentro do pop independente español de finais dos anos 90 e principios dos 2000, con influencias do indie pop británico, o twee pop e o pop melódico dos anos 60. A súa música caracterizouse polo uso de guitarras cristalinas, teclados brillantes, voces femininas e letras que abordaban temas cotiáns desde unha perspectiva xuvenil e desenfadada.

## Membros 
* **Ruth** – voz principal
* **Rafa Skam** – guitarra
* **José Alberto** – batería
* **Ángel Pop** – guitarra (1998–2000, 2003–2006)
* **Carlos77** – baixo (desde 2000)
* **Encarna** – voz secundaria (1998–1999)
* **Ana González** – teclados e coros (1999–2003)
* **María del Mar** – teclados e coros (2004–2006)

## Discografía 
### Álbums de estudo 
* *Sonreír* (Elefant Records, 2002)
* *Emmaboda* (Discos Imprescindibles, 2005)

### EPs e singles 
* *Dani* (Elefant Records, 1999)
* *Espero una respuesta* (Elefant Records, 2000)
* *Un año de... Vacaciones* (Elefant Records, 2000)
* *No me digas que me quieres* (Elefant Records, 2003)
* *Suelta los problemas* *¡ya!* (Discos de Paseo, 2005)
## Notas